Au trecut 11 ani de când, pe 13 martie 2013, cardinalul Jorge Mario Bergoglio a fost ales la Scaunul lui Petru. Pontificatul său este marcat de pasiunea pentru evanghelizare și de parcursul constant de reformă a Bisericii în sens misionar.
Papa Francisc, născut Jorge Mario Bergoglio, care i-a luat locul lui Benedict al XVI-lea, s-a născut la 17 decembrie 1936, în Buenos Aires, Argentina. Este al 266-lea episcop al Romei și papă al Bisericii Catolice, ales la 13 martie 2013 de conclavul cardinalilor. Din 1998 a fost arhiepiscop de Buenos Aires. Este primul papă neeuropean după papa Grigore al III-lea (731-741). De asemenea, este primul papă originar de pe continentul american și primul papă iezuit.
La 13 martie 2013, la ieșirea din conclavul însărcinat să-l aleagă pe succesorul papei demisionar Benedict al XVI-lea, cardinalul protodiacon Jean-Louis Tauran a pronunțat celebra formulă Habemus papam, anunțând lumii alegerea cardinalului Jorge Mario Bergoglio sub numele de Francisc.
În data de 14 martie 2013, prima zi de după alegerea sa în funcția de episcop al Romei și papă al Bisericii Catolice, a vizitat Bazilica Santa Maria Maggiore și s-a închinat icoanei Salus populi Romani. La întâlnirea cu jurnaliștii din data de 16 martie 2013 a arătat că și-a ales numele de papă în amintirea lui Francisc de Assisi. Cu aceeași ocazie a spus că i s-a sugerat să-și ia numele de Adrian, în semn de continuitate cu papa Adrian al VI-lea.
Slujba de inaugurare a pontificatului său a avut loc la 19 martie 2013.[26][27] La această slujbă a participat și patriarhul Bartolomeu I al Constantinopolului. Prezența patriarhului de Constantinopol a constituit o premieră pentru epoca modernă.